# siddha-siddhānta-paddhatiḥ

Based on: *Siddha-siddhānta-paddhati*, (ed.) Svāmī Dvārikādāsa Śāstri. Vārāṇasī: Caukhambā Vidyābhavana, 2006. (SSP)

See also *Siddha-siddhānta-saṅgraha* by Balabhadra Ācārya.

# siddha-siddhānta-paddhatiḥ

(1)

## prathamopadeśaḥ

ādināthaṁ namaskṛtya śakti-yuktaṁ jagad-gurum |

vakṣye gorakṣanātho'haṁ siddha-siddhānta-paddhatim ||1||

nāsti satya-vicāresminn utpattiś cāṇḍā-piṇḍayoḥ |

tathāpi loka-vṛtty-arthaṁ vakṣye'sat-sampradāyataḥ ||2||

sā piṇḍotpatty-ādiḥ siddha-mate samyak prasiddhā—1. piṇḍotpattiḥ, 2. piṇḍa-vicāraḥ, 3. piṇḍa-saṁvittiḥ, 4. piṇḍādhāraḥ, 5. piṇḍa-pada-samarasa-bhāvaḥ, 6. śrī-nityāvadhūtaḥ ||3||

yadā nāsti svayaṁ kartā kāraṇaṁ na kulākulam |

avyaktaṁ sa paraṁ brahma anāmā vidyate tadā ||4||

anāmeti | svayam anādi-siddham ekam eva anādi-nidhanaṁ siddha-siddhānta-prasiddham | tasyecchā-mātra-dharmādharmiṇī nijā śaktiḥ prasiddhā ||5||

tasya unmukhatva-mātreṇa parā śaktir utthitā ||6||

tasya spanda-mātreṇa aparā śaktir utthitā ||7||

tato'hantārtha-mātreṇa sūkṣma- śaktir utpannā ||8||

tato vedana-śīlā kuṇḍalinī śaktir udgatā ||9||

nityatā nirañjanatā niṣpandatā nirābhāsatā evaṁ nirutthānatā iti pañca-guṇā nijā śaktiḥ ||10||

astitā, aprameyatā, abhinnatā, anantatā, evam avyaktatā iti pañca-guṇā parā-śaktiḥ ||11||

sphuratā, sphuṭatā, sphāratā, sphoṭatā, sphūrtitā iti pañca-guṇā aparā śaktiḥ ||12||

niraṁśatā, nirantaratā, niścalatā, niścayatā, evaṁ nirvikalpatā iti pañca-guṇā sūkṣmā śaktiḥ ||13||

pūrṇatā, pratibimbatā, prabalatā, proccalatā, pratyaṅ-mukhatā iti kuṇḍalinī śaktiḥ ||14||

## para-piṇḍotpattiḥ

evaṁ śakti-tattve pañca pañca guṇa-yogāt para-piṇḍotpattiḥ ||15||

uktaṁ ca—

nijā parāparā sūkṣmā kuṇḍalinyāsu pañcadhā |

śakti-cakra-krameṇottho jātaḥ piṇḍa-paraḥ śivaḥ ||16||

aparamparaṁ, parama-padaṁ, śūnyaṁ, nirañjanaṁ, paramātmā iti ||17||

aparamparāt sphuratā-mātram utpannaṁ, parama-padād bhāvanā-mātram utpannaṁ, śūnyāt sva-sattā-mātram utpannaṁ, nirañjanāt sva-sākṣātkāra-mātram utpannaṁ, paramātmanaḥ paramātmotpannaḥ ||18||

akalaṅkatvaṁ, anupamatvaṁ, apāratvaṁ, amūrtatvaṁ, anudayatvam iti pañca-guṇam aparamparam ||19||

niṣkalatvaṁ, aṇutaratvaṁ, acalatvaṁ, asaṅkhyatvaṁ, anādhāratvam iti pañca-guṇaṁ parama-padam ||20||

līnatā, pūrṇatā, unmanī, lolatā, ūrcchā iti pañca-guṇaṁ śūnyam ||21||

satyatvaṁ, sahajatvaṁ, samarasatvaṁ, sāvadhānatvaṁ, sarva-gatatvam iti pañca-guṇaṁ nirañjanam ||22||

akṣayatvaṁ, abhedyatvaṁ, acchedyatvaṁ, avināśitvaṁ, adāhyatvam iti pañca-guṇaḥ paramātmā ||

ity anādi-piṇḍasya pañca-tattvaṁ pañca-viṁśatiḥ guṇāḥ ||23||

uktaṁ ca—

aparamparaṁ parama-padaṁ śūnyaṁ nirañjana-paramātmānau |

pañcabhir etaiḥ saguṇair anādya-piṇḍaḥ samutpannaḥ ||24||

anādyāt paramānandaḥ, paramānandāt prabodhaḥ, prabodhāc cid-udayaḥ, cid-udayāt cit-prakāśaḥ, cit-prakāśāt so'haṁ-bhāvaḥ ||25||

spando harṣa utsāho niṣpando nitya-sukhatvam iti pañca-guṇaḥ paramānandaḥ ||26||

udayaḥ, ullāsaḥ, avabhāsaḥ, vikāsaḥ, prabhā, iti pañca-guṇaḥ prabodhaḥ ||27||

sad-bhāvaḥ, vicāraḥ, kartṛtvaṁ, jñātṛtvaṁ, svatantratvaṁ cid-udayaḥ ||28||

nirvikāratvaṁ, niṣkalatvaṁ, nirvikalpatvaṁ, samatā, viśrāntiḥ iti pañca-guṇaḥ cit-prakāśaḥ ||29||

ahantā, akhaṇḍaiśvaryaṁ, svātmatā, viśvānubhava-sāmarthyaṁ, sarvajñatvam iti pañca-guṇaḥ so'haṁ-bhāvaḥ ||

ity-ādy-apiṇḍasya pañca-tattvaṁ pañca-viṁśatir guṇāḥ ||

paramānandaḥ, prabodhaḥ, cid-udayaḥ, cit-prakāśaḥ, so'haṁ-bhāvaḥ ity-anta ādy-apiṇḍo mahā-tattva-yuktaḥ samutthitaḥ ||30||

ādyān mahākāśaḥ, mahākāśān mahā-vāyuḥ, mahā-vāyor mahā-tejaḥ, mahā-tejaso mahā-salilaṁ, mahā-salilān mahā-pṛthvī ||31||

avakāśaḥ, acchidraṁ, aspṛśyatvaṁ, nīla-varṇatvaṁ, śabdatvam iti pañca-guṇo mahākāśaḥ ||32||

sañcāraḥ, sañcālanaṁ, sparśanaṁ, śoṣaṇaṁ, dhūmra-varṇatvam iti pañca-guṇo mahā-vāyuḥ ||33||

dāhakatvaṁ pācakatvam uṣṇatvaṁ, prakāśatvaṁ, rakta-varṇatvam iti pañca-guṇo mahā-tejaḥ ||34||

mahā-pravāhaḥ, āpyāyanaṁ, dravaḥ, rasaḥ, śveta-varṇatvam iti pañca-guṇo mahā-salilam ||35||

sthūlatā, nānākāratā, kāṭhinyaṁ, gandhaḥ, pītavarṇatvam iti pañca-guṇā mahā-pṛthvī ||36||

iti mahā-sākāra-piṇḍasya pañca-tattvaṁ, pañca-viṁśatir guṇāḥ ||

sa eva śivaḥ, śivād bhairavaḥ, bhairavāt śrīkaṇṭhaḥ, śrīkaṇṭhāt sadā-śivaḥ, sadā-śivād īśvaraḥ, īśvarād rudraḥ, rudrād viṣṇuḥ, viṣṇor brahmā iti mahā-sākāra-piṇḍasya mūrty-aṣṭakam ||37||

tat tad brahmaṇaḥ sakāśād avalokanena nara-nārī-rūpa-prakṛti-piṇḍaḥ samutpannaḥ ||38||

tac ca pañca-pañcātmakaṁ śarīram ||

asthi-māṁsa-tvaṅ-nāḍī-romāṇi iti pañca-guṇā bhūmiḥ ||39||

lālā, mūtraṁ, śukraṁ, śoṇitaṁ, svedaḥ iti pañca-guṇā āpaḥ ||40||

kṣudhā, tṛṣā, nidrā, kāntiḥ, ālasyam iti pañca-guṇaṁ tejaḥ ||41||

dhāvanaṁ, bhramaṇaṁ, prasāraṇaṁ, ākuñcanaṁ, nirodhanam iti pañca-guṇo vāyuḥ ||42||

rāgaḥ, dveṣaḥ, bhayaṁ, lajjā, mohaḥ, iti pañca-guṇa ākāśaḥ ||

iti pañcaviṁśati-guṇānāṁ bhūtānāṁ piṇḍaḥ ||43||

manaḥ, buddhiḥ, ahaṅkāraḥ, cittaṁ, caitanyam iti antaḥ-karaṇa-pañcakam ||44||

saṅkalpaḥ, vikalpaḥ, mūrcchā, jaḍatā, mananam iti pañca-guṇaṁ manaḥ ||45||

vivekaḥ, vairāgyaṁ, śāntiḥ, santoṣaḥ, kṣamā iti pañca-guṇā buddhiḥ ||46||

abhimānaṁ, madīyaṁ, mama sukhaṁ, mama duḥkhaṁ, mamedam iti pañca-guṇo'haṅkāraḥ ||47||

matiḥ, dhṛtiḥ, smṛtiḥ, tyāgaḥ, svīkāraḥ, iti pañca-guṇaṁ cittam ||48||

vimarśaḥ, śīlanaṁ, dhairyaṁ, cintanaṁ, niḥspṛhatvam iti pañca-guṇaṁ caitanyam ||49||

evam antaḥ-karaṇa-guṇaḥ ||

sattvaṁ, rajaḥ, tamaḥ, kālaḥ, jīvaḥ iti kula-pañcakam ||50||

dayā, dharmaḥ, kriyā, bhaktiḥ, śraddhā iti pañca-guṇaṁ sattvam ||51||

dānaṁ, bhogaḥ, śṛṅgāraḥ, vastu-grahaṇaṁ, svārtha-saṅgrahaṇam iti pañca-guṇaṁ rajaḥ ||52||

vivādaḥ, kalahaḥ, śokaḥ, vadhaḥ, vañcanam iti pañca-guṇaṁ tamaḥ ||53||

kalanā, kalpanā, bhrāntiḥ, pramādaḥ, anarthaḥ iti pañca-guṇaḥ kālaḥ ||54||

jāgrat, svapnaḥ, suṣuptiḥ, turīyaṁ, turīyātītam iti pañca-guṇo jīvaḥ ||55||

icchā, kriyā, māyā, prakṛtiḥ, vāk, iti vyakti-pañcakam ||56||

unmādaḥ, vāsanā, vāñchā, cintā, ceṣṭā, iti pañca-guṇā icchā ||57||

smaraṇam udyogaḥ, kāryaṁ, niścayaḥ, sva-kulācāraḥ iti pañca-guṇā kriyā ||58||

madaḥ, mātsaryaṁ, dambhaḥ, kṛtrimatvaṁ, asatyam iti pañca-guṇā māyā ||59||

āśā, tṛṣṇā, spṛhā, kāṅkṣā, mithyā iti pañca-guṇā prakṛtiḥ ||60||

parā, paśyantī, madhyamā, vaikharī, mātṛkā iti pañca-guṇā vāk ||61||

karma, kāmaḥ, candraḥ, sūryaḥ, agniś ca iti pratyakṣa-karaṇa-pañcakam ||62||

śubhaṁ, aśubhaṁ, yaśaḥ, apakīrtiḥ, adṛṣṭa-phala-sādhanam iti pañca-guṇaṁ karma ||63||

ratiḥ, prītiḥ, krīḍā, kāmanā, āturatā, iti pañca-guṇaḥ kāmaḥ ||64||

ullolā, kallolinī, uccalantī, unmādinī, taraṅgiṇī, śoṣiṇī, lampaṭā, pravṛttiḥ, laharī, lolā. lolihānā, prasarantī, pravāhā, saumyā, prasannā, plavantī, evaṁ candrasya ṣoḍaśa kalāḥ | saptadaśī kalā nivṛttiḥ, sā amṛta-phalā ||65||

tāpinī, grāsikā, ugrā, ākuñcanī, śoṣiṇī, prabodhinī, smarā, ākarṣiṇī, tuṣṭi-vardhinī, ūrmī rekhā, kiraṇavatī, prabhāvatī, iti sūryasya dvādaśa kalāḥ | trayodaśī sva-prakāśatā nija-kalā ||66||

dīpikā, rājikā, jvālinī, visphuliṅginī, pracaṇḍā, pācikā, raudrī, dāhikā, rāgiṇī, śikhāvatī ity agner daśa kalāḥ | ekādaśī kalā jyotiḥ ||67||

iti pratyakṣa-karaṇa-guṇa-kalā-samūhaḥ ||

iḍā, piṅgalā ca nāsā-dvārayor vahataḥ | suṣumnā tālu-mārgeṇa[[1]](#footnote-2) brahma-randhra-paryantaṁ vahati | sarasvatī mukha-dvāreṇa vahati | pūṣā alambuṣā ca cakṣur-dvārayor vahataḥ | gāndhārī, hastijihvikā ca karṇa-dvārayor vahataḥ | kuhūḥ guda-dvāre vahati | śaṅkhinī liṅga-dvāre vahati | [sā daṇḍa-mārgeṇa brahma-randhra-paryantaṁ vahati |] evaṁ daśa-dvāreṣu [anyāḥ sarvā nāḍyo roma-kūpeṣu] vahanti ||68||

atha daśa vāyavaḥ—hṛdaye prāṇa-vāyur ucchvāsa-niḥśvāsa-karo ha-kāra-sa-kārātmakaś ca | asyaivāvasthā-bhede haṭha-yoga iti saṁjñā |

ha-kāraḥ kīrtitaḥ sūryaṣ ṭha-kāraś candra ucyate |

sūrya-candramasor yogād haṭha-yogo nigadyate ||

gude tv apāna-vāyū recaka-kumbhaka-pūrakaś ca | nābhau samāna-vāyur dīpakaḥ pācakaś ca | sarvāṅge vyāna-vāyuḥ, grasana-vamana-jalpa-kāraś ca | udānaḥ nāga-vāyuḥ, sarvāṅga-vyāpakaś cālakaś ca | kūrma-vāyuḥ kampakaś cakṣur-unmeṣa-kārakaś ca | kṛkala udgārakaḥ kṣutkārakaś ca | devadatto mukha-vijṛmbhakaḥ | dhanañjayo nāda-ghoṣakaḥ ||69||[[2]](#footnote-3)

iti daśa-vāyv-avalokanena piṇḍotpattiḥ nara-nārī-rūpā ||

atha garbholī piṇḍotpattir bhavati ||70||

nara-nārī-saṁyoge ṛtu-kāle rajo-bindu-saṁyoge sa jīvaḥ pratham-dine kalalaṁ bhavati | saptāhe budbudākāraṁ bhavati | ardha-māse golākāraṁ bhavati | māsa-mātreṇa kaṭhinaṁ, māsa-dvayena śiro bhavati | tṛtīye māsi hasta-pādādikaṁ bhavati | caturthe māsi cakṣuḥ-karṇādi-nāsikā-mukha-meḍhra-gudaṁ bhavati | pañcame māsi pṛṣṭhodarau bhavataḥ | ṣaṣṭhe māsi nakha-keśādikaṁ bhavati | saptame māsi sarva-cetana-yukto bhavati | aṣṭame māsi sarva-lakṣaṇa-yukto bhavati | navame māsi satya-jñāna-yukto bhavati | daśame māsi yoni-saṁsparśād ajñānī bālako bhavati ||71||

śukrādhikeṣu puruṣaḥ, raktādhikā kanyakā, sama-śukra-raktābhyāṁ napuṁsakaḥ | parasparaṁ cintana-vyākulatvād andhaḥ, kubjaḥ, vāmanaḥ, paṅguḥ, aṅga-hīnaś ca bhavati || parasparaṁ rati-kāle'ṅga-nipīḍana-kara-guṇaiḥ śukro dvis-tri-vāraṁ patati, yena dvitīyo bālako bhavati ||72||

sārdha-pala-trayaṁ śukraṁ, viṁśati-palaṁ raktaṁ, dvādaśa-palaṁ medaḥ, daśa-palaṁ majjā, śata-palaṁ māṁsam | daśa-palaṁ pittaṁ, viṁśati-palaṁ śleṣmā, tadvad vātaḥ syāt | ṣaṣṭy-adhika-śata-trayam asthīni, asthi-mātraṁ sandhayaḥ, sārdha-traya-koṭi roma-kūpāni | pitṛ-mātṛ-vīryaṁ bhavati, vāta-pitta-śleṣma-dhātu-trayaṁ daśa-dhātu-mayaṁ śarīram ||73||

iti garbhottha-piṇḍotpattiḥ |

iti gorakṣanātha-kṛte siddha-siddhānta-paddhatau

piṇḍotpatti-nāmā prathama upadeśaḥ ||1||

—o)0(o—

(2)

### dvitīya upadeśaḥ

## piṇḍa-vicāraḥ

piṇḍe nava-cakrāṇi | ādhāre brahma-cakraṁ tridhāvartaṁ bhaga-maṇḍalākāram | tathā mūla-kandaḥ | tatra śaktiṁ pāvakākārāṁ dhyāyet | tatraiva kāma-rūpaṁ pīṭhaṁ sarva-kāma-pradaṁ bhavati ||1||

dvitīyaṁ svādhiṣṭhāna-cakram | tan-madhye paścimābhimukha-liṅgaṁ pravālāṅkura-sadṛśaṁ dhyāyet | tatraivoḍḍīyāna-pīṭhaṁ jagad-ākarṣaṇaṁ bhavati ||2||

tṛtīyaṁ nābhi-cakram | pañcāvartaṁ sarpavat kuṇḍalākāram | tan-madhye kuṇḍalinī-śaktiṁ bālārka-koṭi-sadṛśīṁ dhyāyet | sā madhyamā śaktiḥ | sarva-siddhidā bhavati ||3||

caturtham anāhata-cakraṁ hṛdayādhāram aṣṭa-dala-kamalam adho-mukham | tan-madhye karṇikāyāṁ liṅgākārāṁ jyotī-rūpāṁ dhyāyet | saiva haṁsa-kalā | sarvendriyāṇi vaśyāni bhavanti ||4||

pañcamaṁ kaṇṭha-cakraṁ caturaṅgulam | tatra vāme iḍā candra-nāḍī, dakṣiṇe piṅgalā sūrya-nāḍī | tan-madhye suṣumnāṁ dhyāyet | saiva anāhata-kalā anāhata-siddhir bhavati ||5||

ṣaṣṭhaṁ tālu-cakram | tatra amṛta-dhārā-pravāhaḥ | ghaṇṭikā-liṅga-mūla-randhra-rāja-dantaṁ śaṅkhinī-vivaram, daśama-dvāre | tatra śūnyaṁ dhyāyet | citta-layo bhavati ||6||

saptamaṁ bhrū-cakraṁ madhyamam | aṅguṣṭha-mātraṁ jñāna-netram | dīpa-śikhākāraṁ dhyāyet | vācāṁ siddhir bhavati ||7||

aṣṭamaṁ brahma-randhraṁ nirvāṇa-cakram | sūcikāgra-bhedyam | dhūma-śikhākāraṁ dhyāyet | tatra jālandhara-pīṭham | mokṣa-pradaṁ bhavati ||8||

navamam ākāśa-cakram | ṣoḍaśa-dala-kamalaṁ, ūrdhva-mukham | tan-madhye karṇikāyāṁ trikūṭākārāṁ tanūrdhva-śaktiṁ tāṁ parama-śūnyāṁ dhyāyet | tatraiva pūrṇa-giri-pīṭham | sarvecchā-siddhir bhavati ||9||

|| iti nava-cakrasya vicāraḥ ||

atha ṣoḍaśa ādhārāḥ kathyante—

tatra prathamaṁ pādāṅguṣṭhādhāram | tatra agratas tejo-mayaṁ dhyāyet | dṛṣṭiḥ sthirā bhavati ||10||

dvitīyaṁ mūlādhāra-sūtraṁ vāma-pārṣṇinā nipīḍya sthātavyam | tatra agni-dīpanaṁ bhavati ||11||

tṛtīyaṁ gudādhāraṁ vikāsa-saṅkocanena nirākuñcayet | apāna-vāyuḥ sthiro bhavati ||12||

caturthaṁ meḍhrādhāraṁ liṅga-saṅkocanena brahma-granthi-trayaṁ bhittvā, bhramara-guhāyāṁ viśramya, tata ūrdhva-mukhe bindu-stambhanaṁ bhavati | eṣā varjrolī prasiddhā ||13||

pañcamam oḍḍayāṇādhāre bandhanāt mala-mūtrayoḥ saṅkocanaṁ bhavitā ||14||

ṣaṣṭhe nābhy-ādhāre oṁkāram eka-cittenoccārite nāda-layo bhavati ||15||

saptame hṛdayādhāre prāṇaṁ nirodhayet | kamala-vikāso bhavati ||16||

aṣṭame kaṇṭhādhāre kaṇṭha-mūle cibukena nirodhayet | iḍā-piṅgalayor vāyuḥ sthiro bhavati ||17||

navame ghaṇṭikādhāre jihvāgraṁ dhārayet | amṛta-kalā sravati ||18||

daśame tālv-ādhāre tālv-antar-garbhe lambikāṁ cālana-dohanābhyāṁ dīrghīkṛtya viparītena praveśayet | kāṣṭhībhavati ||19||

ekādaśam atha jihvādhāram | tatra jihvāgraṁ dhārayet | sarva-roga-nāśo bhavati ||20||

dvādaśaṁ bhrū-madhyādhāram | tatra candra-maṇḍalaṁ dhārayet | śītalatāṁ yāti ||21||

trayodaśaṁ nāsādhāram | tasyāgraṁ lakṣye manaḥ sthiraṁ bhavet ||22||

caturdaśaṁ nāsā-mūlakaṁ kapāṭādhāram | tatra dṛṣṭiṁ dhārayet | ṣaṇmāsāj jyotiḥ-puñjaṁ paśyati ||23||

pañcadaśaṁ lalāṭādhāram | tatra jyotiḥ-puñjaṁ lakṣayet | tejasvī bhavati ||24||

avaśiṣṭe ṣoḍaśe brahma-randhre ākāśa-cakram | tatra śrī-guru-caraṇāmbuja-yugmaṁ sadāvalokayet | ākāśavat pūrṇo bhavati ||25||

|| iti ṣoḍaśa ādhārāḥ ||

atha lakṣya-trayam—

tatra tāvad antar-lakṣyaṁ kathyate—

mūla-kandād daṇḍa-lagnāṁ brahma-nāḍīṁ śveta-varṇāṁ brahma-randhra-paryanta-gatāṁ saṁsmaret | tan-madhye kamala-tantu-nibhāṁ vidyut-koṭi-prabhām ūrdhva-gāminīṁ tāṁ mūrtiṁ manasā dhyāyet | tatra sā sarva-siddhidā bhavati ||26||

athavā lalāṭordhvaṁ gollāṭa-maṇḍape sphurad-ākāraṁ lakṣayet ||27||

athavā bhramara-guhā-madhye ārakta-bhramarākāraṁ lakṣayet ||28||

athavā karṇa-dvayaṁ tarjanībhyāṁ nirodhayet | tataḥ śiro-madhye dhūṁ-dhūṁ-kāraṁ nādaṁ śṛṇoti ||29||

athavā cakṣur-madhye nīla-jyotī-rūpaṁ putaly-ākāraṁ lakṣayet ||30||

|| iti antar-lakṣyam ||

bahir-lakṣyaṁ kathyate—nāsāgrād bahir aṅgula-dvayam āraktaṁ tejas-tattvaṁ lakṣayet ||

athavā daśāṅgule kallolavad ap-tattvaṁ lakṣayet ||

athavā nāsāgrād vā dvādaśāṅgule pīta-varṇaṁ pārthiva-tattvaṁ lakṣayet ||

athavā ākāśa-mukhaṁ dṛṣṭvā avalokayet | kiraṇānākulitaṁ paśyati sarvaṁ nirmalī-karaṇam ||

athavā ūrdhva-dṛṣṭyāntarālaṁ lakṣayet | jyotir-mukhāni paśyati ||

athavā tad-abhyantaraṁ tatrākāśaṁ lakṣayet | ākāśa-sadṛśa-cittaṁ mukti-pradaṁ bhavati ||

athavā dṛṣṭyāntas tapta-kāñcana-sannibhāṁ bhūmiṁ lakṣayet | dṛṣṭiḥ sthirā bhavati ||28||

|| iti aneka-vidhaṁ bahir-lakṣyam ||

atha madhyamaṁ lakṣyaṁ kathyate—

śveta-varṇaṁ vā, rakta-varṇaṁ vā, kṛṣṇa-varṇaṁ vā, agni-śikhākāraṁ vā, jyotī-rūpaṁ vā, vidyu-ākāraṁ vā, sūrya-maṇḍalākāraṁ vā, ardha-candrākāraṁ vā, yatheṣṭaṁ sva-piṇḍa-mātraṁ sthāna-varjitaṁ manasā lakṣayet ||29||

|| ity aneka-vidhaṁ madhyamaṁ lakṣyam ||

atha vyoma-pañcakaṁ lakṣayet | ākāśaṁ, parākāśaṁ, mahākāśaṁ, tattvākāśaṁ, sūryākāśaṁ, iti vyoma-pañcakam ||

bāhyābhyantare'tyantaṁ nirmalaṁ nirākāram ākāśaṁ lakṣayet ||

athavā bāhyābhyantare'tyantāndhakāra-nibhaṁ parākāśam avalokayet ||

athavā bāhyābhyantara-kālānala-saṅkāśaṁ mahākāśam avalokayet ||

athavā bāhyābhyantare nija-tattva-svarūpaṁ tattvākāśam avalokayet ||

athavā bāhyābhyantare sūrya-koṭi-nibhaṁ sūryākāśam avalokayet ||

svayaṁ vyoma-pañcakāvalokanena vyoma-sadṛśo bhavati ||30||

uktaṁ ca—

nava-cakraṁ kalādhāraṁ trilakṣyaṁ vyoma-pañcakam |

samyag etan na jānāti sa yogī nāma-dhārakaḥ ||31||

yama-niyama-āsana-prāṇāyāma-pratyāhāra-dhāraṇā-dhyāna-samādhayaḥ aṣṭau aṅgāni ||32||

yama iti upaśamaḥ, sarvendriya-jayaḥ, āhāra-nidrā-śīta-vātātapa-jayaś ca | evaṁ śanaiḥ śanaiḥ sādhayet ||

niyama iti mano-vṛttīnāṁ niyamanam iti | ekānta-vāsaḥ, niḥsaṅgatā, audāsīnyaṁ, yathā-prāpti-santuṣṭiḥ, vairāgyaṁ, guru-caraṇāvarūḍhatvam iti niyama-lakṣaṇam ||33||

āsanam iti sva-svarūpe samāsannatā | svastikāsanaṁ, padmāsanaṁ, siddhāsanaṁ, eteṣāṁ madhye yatheṣṭam ekaṁ vidhāya sāvadhānena sthātavyam iti āsana-lakṣaṇam ||34||

prāṇāyāma iti prāṇasya sthiratā | recaka-pūraka-kumbhaka-saṅghaṭṭa-karaṇāni catvāri parampara-lakṣaṇāni ||35||

pratyāhāra iti caitanya-turaṅgāṇāṁ pratyāharaṇam | vikāra-grasane utpanna-vikārasyāpi nivṛttir bhavatīti pratyāhāra-lakṣaṇam ||36||

dhāraṇā iti sā bāhyābhyantare ekam eva nija-tattva-svarūpam eva antaḥ-karaṇena sādhayet | yatha yad utpadyate, tat tan nirākāre dhārayet | svātmānaṁ nirvāta-dīpam iva sandhārayet iti dhāraṇa-lakṣaṇam ||37||

atha dhyānam iti | kaścana paramādvaitasya bhāvaḥ, sa eva ātmā iti | yathā yad yat sphurati, tat tat svarūpam eva iti bhāvayet | sarva-bhūteṣu sama-dṛṣṭīś ca iti dhyāna-lakṣaṇam ||38||

atha samādhi-lakṣaṇam | sarva-tattvānāṁ samāvasthā, nirudyamatvaṁ, anāyāsa-sthitimattvam iti samādhi-lakṣaṇam ||39|||

|| iti aṣṭāṅga-yoga-lakṣaṇam ||

|| iti gorakṣa-nātha-kṛtau siddha-siddhānta-paddhatau piṇḍa-vicāro nāma dvitīyopadeśaḥ ||

—o)0(o—

(3)

### tṛtīya upadeśaḥ

## piṇḍa-saṁvittiḥ

piṇḍa-madhye carācaraṁ yo jānāti sa yogī piṇḍa-saṁvittir bhavati ||1||

kūrmaḥ pāda-tale vasati | pātālaṁ pādāṅguṣṭhe, talātala aṅguṣṭhāgre, mahātalaṁ pāda-pṛṣṭhe, rasātalaṁ gulphe, sutalaṁ jaṅghāyāṁ, vitalaṁ jānvoḥ, atalam ūrvoḥ | evaṁ sapta-pātālaṁ rudra-devatādhipatye tiṣṭhati | piṇḍa-madhye krodha-rūpī bhāvaḥ | sa eva kālāgni-rudraḥ ||2||

bhūr-lokaṁ guhya-sthānaṁ, bhuvar-lokaṁ liṅga-sthāne, svar-lokaṁ nābhi-sthāne | evaṁ loka-trayam indro devatā | piṇḍa-madhye sarvendriya-niyāmakaḥ sa evendraḥ ||3||

daṇḍāṅkure mahar-lokaḥ, daṇḍa-kuhare jano-lokaḥ, daṇḍa-nāle tapo-lokaḥ, mūla-kamale satya-lokaḥ | evaṁ loka-catuṣṭaye brahmādi-devatā piṇḍa-madhye aneka-mānābhimāna-svarūpaḥ tiṣṭhati ||4||

viṣṇu-lokaḥ kukṣau tiṣṭhati | tatra viṣṇur devatā piṇḍa-madhye'neka-vyāpārako bhavati | hṛdaye rudra-lokaḥ | tatra rudro devatā piṇḍa-madhye ugra-svarūpī tiṣṭhati | vakṣaḥ-sthale īśvara-lokaḥ | tatreśvaro devatā piṇḍa-madhye tṛpti-svarūpī tiṣṭhati | kaṇṭha-madhye nīlakaṇṭha-lokaḥ | tatra nīlakaṇṭho devatā piṇḍa-madhye nityaṁ tiṣṭhati | tālu-dvāre śiva-lokaḥ | tatra śivo devatā piṇḍa-madhye'nupama-svarūpī tiṣṭhati | lambikā-mūle bhairava-lokaḥ | bhairavo devatā piṇḍa-madhye sarvottama-svarūpī tiṣṭhati | lalāṭa-madhye'nādi-lokaḥ | tatrānādir devatā piṇḍa-madhye ānanda-parāhantā-svarūpī tiṣṭhati | śṛṅgāṭe kula-lokaḥ | tatra kuleśvaro devatā piṇḍa-madhye ānanda-svarūpī tiṣṭhati | śaṅkha-madhye nalinī-sthāne akuleśvara-lokaḥ | tatra akuleśvaro devatā piṇḍa-madhye nirabhimānāvasthas tiṣṭhati | brahma-randhre para-brahma-lokaḥ | tatra para-brahma devatā piṇḍa-madhye paripūrṇa-daśas tiṣṭhati | ūrdhva-kamale parāpara-lokaḥ | tatra parameśvaro devatā piṇḍa-madhye parāpara-bhāvas tiṣṭhati | trikūṭa-sthāne śakti-lokaḥ | tatra parā śaktir devatā piṇḍa-madhye'stitvāvasthaḥ sarvāsāṁ sarva-kartṛtvāvasthas tiṣṭhati |

evaṁ piṇḍa-madhye sapta-pātāla-sahita-ekaviṁśati-brahmāṇḍa-sthāna-vicāraḥ ||5||

sadācāra-tattve brāhmaṇās tiṣṭhanti,śaurye kṣatriyāḥ, vyavasāye vaiśyāḥ, sevā-bhāve śūdrāḥ, catuḥṣaṣṭi-kalāsv api catuḥṣaṣṭi-varṇāḥ ||6||

atha sapta samudrāḥ sapta dvīpāś ca kathyante—

majjāyāṁ jambudvīpaḥ, asthiṣu śāka-dvīpaḥ, śirāsu sūkṣma-dvīpaḥ, tvakṣu krauñca-dvīpaḥ, romasu gomaya-dvīpaḥ, nakheṣu śveta-dvīpaḥ, māṁse plakṣa-dvīpaḥ | evaṁ sapta dvīpāḥ ||7||

mūtre kṣāra-samudraḥ, lālāyāṁ kṣīra-samudraḥ, kaphe dadhi-samudraḥ, medasi ghṛta-samudraḥ, vasāyāṁ madhu-samudraḥ, rakte ikṣu-samudraḥ, śukre amṛta-samudraḥ | evaṁ sapta samudrāḥ ||8||

nava khaṇḍā nava-dvāreṣu vasanti | bhārata-khaṇḍaḥ, karpūra-khaṇḍaḥ, kāśmīra-khaṇḍaḥ, śrī-khaṇḍaḥ, śaṅkha-khaṇḍaḥ, ekapāda-khaṇḍaḥ, gāndhāra-khaṇḍaḥ, kaivarta-khaṇḍaḥ, mahāmeru-khaṇḍaś ca | evaṁ nava khaṇḍāḥ ||9||

meru-parvato meru-daṇḍe tiṣṭhati, kailāso brahma-kapāṭe vasati, himālayaḥ pṛṣṭhe, malayo vāma-kandhare, mandaro dakṣiṇa-kandhare, vindhyādriḥ dakṣiṇa-karṇe, maināko vāma-karṇe, śrī-parvato lalāṭe | evam aṣṭa kula-parvatāḥ | anye upaparvatāḥ sarvāṅguliṣu vasanti ||10||

pīnasā, gaṅgā, yamunā, candrabhāgā, sarasvatī, pipāsā, śatarudrā, śrīrātriḥ, śrī-narmadā | evaṁ nava nadyo nava nāḍīṣu vasanti || anyā upanadyaḥ kulyā upakulyā dvisapta-trisahasra-nāḍīṣu vasanti ||11||

saptaviṁśati nakṣatrāṇi, dvādaśa rāśayaḥ, nava grahāḥ, pañcadaśa tithayaḥ, ete'ntarvalaye dvisaptati-sahasra-koṣṭheṣu vasanti | aneka-tārā-maṇḍalam ūrmi-puñje vasati | kulanāgā vakṣasi vasanti | anye sanakādi-muni-saṅghāḥ kakṣa-romeṣu vasanti | trayastriṁśat-koṭi-devatā bāhu-roma-kūpeṣu vasanti | dānava-yakṣa-rākṣasa-bhūta-pretā asthi-sandhiṣu vasanti | aneka-pīṭhopapīṭhakā roma-kūpeṣu vasanti | anye parvatā udara-lomeṣu vasanti | gandharva-kinnara-kimpuruṣāḥ apsaro-gaṇā udare vasanti | anyāḥ khecarī līlā-mātaraḥ śaktayaḥ ugra-devatā vāyu-vege vasanti | aneka-meghā aśru-pāte vasanti | aneka-tīrthāni marma-sthāne vasanti | ananta-siddhā mati-prakāśe vasanti | candra-sūryau netra-dvaye vasataḥ | aneka-vṛkṣa-latā-gulma-tṛṇāni jaṅghā-romaka-sthāne vasanti | aneka-kṛmi-pataṅgāḥ purīṣe vasanti | yat sukhaṁ tat svargam | yad duḥkhaṁ tan narakam | yan nirvikalpaṁ tan muktiḥ | svarūpa-daśāyāṁ nidrādau svātma-jāgaraḥ śāntir bhavati |

evaṁ sarva-deheṣu viśva-rūpa-parameśvaraḥ paramātmā akhaṇḍa-svabhāvena ghaṭe ghaṭe cit-svarūpaḥ tiṣṭhati | evaṁ piṇḍa-saṁvittir bhavati ||

|| iti gorakṣa-nātha-kṛtau siddha-siddhānta-paddhatau piṇḍa-saṁvittir nāma tṛtīyopadeśaḥ ||

—o)0(o—

(4)

### caturtha upadeśaḥ

## piṇḍādhāraḥ

atha piṇḍādhāraḥ kathyate—

asti kācid aparamparā saṁvit-svarūpā sarva-piṇḍādhāratvena nitya-prabuddhā nijā śaktiḥ prasiddhā kārya-karaṇa-kartṝṇām utthāna-daśāṅkuronmīlanena kartāraṁ karoti, ata evādhāra-śaktir iti kathyate | atyantaṁ nija-prakāśa-sva-saṁvedānubhavaikya-gamyamānā śāstra-laukika-sākṣātkāra-sākṣiṇī sā parā cid-rūpiṇī śaktir gīyate | saiva śaktir yadā sahajena svasmin unmīlinyāṁ nirutthāna-daśāyāṁ vartate, tadā śivaḥ saiva bhavati ||1||

ata eva kulākula-svarūpā sāmarasya-nija-bhūmikā nigadyate ||2||

kulam iti | parā sattā ahantā sphuratā kalā-svarūpeṇa saiva pañcadhā viśvasyādhāratvena tiṣṭhati ||3||

ata eva parāparā nirābhāsāvabhāsakāt prakāśa-svarūpā yā sā parā ||4||

anādi-saṁsiddhā paramādvaita-paramekam evāstīti yā aṅgīkāraṁ karoti sā sattā ||5||

anādi-nidhano'prameyaḥ svabhāva-kiraṇānando'smy aham ity ahaṁ-sūcana-śīlā yā sā parāhantā ||6||

svānubhava-cic-camatkāra-nirutthāna-daśāṁ prasphuṭīkaroti yā sā sphuratā ||7||

nitya-śuddha-buddha-svarūpasya svayaṁ-prakāśatvam ākalayatīti yā sā parā kaleti ucyate ||8||

akulam iti | jāti-varṇa-gotrādy-akhila-nimittatvenaikam evāstīti prasiddham ||

tathā coktam umā-maheśvara-saṁvāde—

ananyatvād akhaṇḍatvād advayatvād anāśrayāt |

nirdharmatvād anāmatvād akulam asya niruttaram iti ||9||

evaṁ kulākula-rūpā sāmarasya-prakāśa-bhūmikā-sphuṭī-karaṇe ekaiva samarthā yā sā'paramparā śaktir evāvaśiṣyate | aparamparaṁ nikhila-viśva-prapañca-jālaṁ paraṁ tattvaṁ sampādayati ekīkaroti—ity aparā śaktir ājñāvatī prasiddhā ||10||

uktaṁ lalita-svacchande—

akulaṁ kulam ādhatte kulaṁ cākulam icchati |

jala-budbudavan nyāyād ekākāraḥ paraḥ śivaḥ ||11||

ata evaikākāra evānanta-śaktimān nijānandatayāvasthito'pi nānākāratvena vilasan sva-pratiṣṭhāṁ svayam eva bhajatīti vyavahāraḥ ||

uktaṁ pratyabhijñāyāṁ[[3]](#footnote-4)—

alupta-śaktimān nityaṁ sarvākāratayā sphuran |

punaḥ svenaiva rūpeṇa eka evāvaśiṣyate ||12||

ata eva parama-kāraṇaṁ parameśvaraḥ parātparaḥ śivaḥ sva-svarūpatayā sarvato-mukhaḥ sarvākāratayā sphurituṁ śaknotīty ataḥ śaktimān ||13||

uktaṁ vāmakeśvara-tantre[[4]](#footnote-5)—

śivo'pi śakti-rahitaḥ śaktaḥ kartuṁ na kiñcana |

sva-śaktyā sahitaḥ so'pi sarvasyābhāsako bhavet ||

ata evānanta-śaktimān parameśvaraḥ viśva-saṁvit-svarūpo viśva-mayo bhavatīti prasiddham | siddhānāṁ ca parāpara-svarūpā kuṇḍalinī vartate | atas te piṇḍa-siddhāḥ prasiddhāḥ |

sā kuṇḍalinī prabuddhāprabuddhā ceti dvividhā | aprabuddheti tat-tat-piṇḍe cetana-rūpā, svabhāvena nānā-cintā-vyāpārodyama-prapañca-rūpā kuṭila-svabhāvā kuṇḍalinī khyātā | saiva yogināṁ tat-tad-vilasita-vikārāṇāṁ nivāraṇodyama-svarūpā kuṇḍaliny ūrdhva-gāminī prasiddhā bhavati ||14||

ūrdhvam iti | sarva-tattvāny api sva-svarūpam evety ūrdhve vartante, ata eva sā vimarśa-rūpiṇī, yoginaḥ sva-svarūpam avagacchantīti suprasiddhā ||15||

tathā coktam[[5]](#footnote-6)—

madhya-śakti-prabodhena adhaḥ-śakti-nikuñcanāt |

ūrdhva-śakti-nipātena prāpyate paramaṁ padam ||16||

ekaiva sā madhyordhvādhaḥ-prabhedena tridhā bhinnā śaktir abhidhīyate ||17||

bāhyendriya-vyāpāra-nānā-cintāmayī saivādhaḥ śaktir ucyate | ata eva yoginaḥ tasyā ākuñcane ratāḥ | yasyā ākuñcanaṁ mūlādhāra-bandhanāt siddhaṁ syāt ||18||

yasmāc carācaraṁ jagad idaṁ cid-acid-ātmakaṁ prabhavati, tad eva mūlādhāraṁ saṁvit-prasaraṁ prasiddham ||19||

uktaṁ śivānandācāryaiḥ[[6]](#footnote-7)—

sarva-śakti-prasara-saṅkocābhyāṁ jagat-sṛṣṭiḥ saṁhṛtiś ca bhavaty eva na sandehaḥ | tasmāt sā mūlam ity ucyate | ataḥ prāyeṇa sarve siddhāḥ mūlādhāra-ratā bhavanti ||20||

taraṅgita-svabhāvaṁ jīvātmānaṁ vṛthā bhramantam api sva-prakāśa-madhye sva-svarūpatayā sarvadā dhārayituṁ samarthā yā sā madhyā śaktiḥ kuṇḍalinī gīyate | sthūla-sūkṣma-rūpeṇa mahā-siddhānāṁ pratīyate iti niścayaḥ ||21||

sthūleti nikhila-grāhyādhāra-vigrāhya-svarūpāpi padārthāntare bhrāmyamāṇā cid-rūpā yā vartate sā kuṇḍalinī sākāra-sthūlā | punas tv iyam eva sva-prasāra-cāturyatayā vartamānā yogināṁ parānandatayā kuṇḍalinī yā niścaya-bhūtā vartate sā sūkṣmā nirākārā prabuddhā mahā-siddhānāṁ mate prasiddhā ||22||

uktaṁ tattva-sāre[[7]](#footnote-8)—

sṛṣṭiḥ kuṇḍalinī khyātā dvidhā bhāgavatī tu sā |

ekadhā sthūla-rūpā ca lokānāṁ pratyag-ātmikā ||

aparā sarvagā sūkṣmā vyāpti-vyāpaka-varjitā |

tasyā bhedaṁ na jānāti mohitaḥ pratyayena tu ||

tasmāt sūkṣmā parā saṁvit-svarūpā madhyā śaktiḥ kuṇḍalinī yogibhir deha-siddhy-arthaṁ sad-guru-mukhāj jñātvā sva-svarūpa-daśāyāṁ prabodhanīyā ||25||

atha ūrdhva-śakti-nipātaḥ kathyate—

sarveṣāṁ tattvānām upari vartamānatvān nirnāma paramaṁ padam eva ūrdhvaṁ prasiddham | tasyāḥ sva-saṁvedana-nānā-sākṣātkāra-sūcana-śīlā yā sā ūrdhva-śaktir abhidhīyate, tasyāḥ nipātanam iti sva-svarūpa-dvidhābhāsa-nirāsaḥ | kintu sva-svarūpākhaṇḍatvena bhavati ||25||

uktaṁ ca—

śivasyābhyantare śaktiḥ śakter abhyantare śivaḥ |

antaraṁ naiva jānīyāc candra-candrikayor iva ||26||

ata ūrdhva-śakti-nipātena mahā-siddha-yogibhiḥ paramaṁ padaṁ prāpyata iti siddham ||27||

sattve sattve sakala-racanā rājate saṁvid ekā

tattve tattve parama-mahimā saṁvid evāvabhāti |

bhāve bhāve bahulataralā lampaṭā saṁvid eṣā

bhāse bhāse bhajana-caturā bṛṁhitā saṁvid eva ||28||

kim uktaṁ bhavati ? parāpara-vimarśa-rūpiṇī saṁvin nānā-śakti-rūpeṇa nikhila-piṇḍādhāratvena vartate iti siddhāntaḥ ||29||

|| iti gorakṣa-nātha-kṛtau siddha-siddhānta-paddhatau piṇḍādhāro nāma caturthopadeśaḥ ||

—o)0(o—

(5)

### pañcama upadeśaḥ

## piṇḍa-padayoḥ samarasatā

atha piṇḍa-padayoḥ samarasa-karaṇaṁ kathyate—

mahā-siddha-yogibhiḥ pūrvokta-krameṇa para-piṇḍādi-sva-piṇḍāntaṁ jñātvā parama-pade samarasaṁ kuryāt ||1||

parama-padam iti sva-saṁvedyam atyantābhāsābhāsaka-mayam ||2||

uktaṁ tattva-saṁhitāyāṁ—

yatra buddhir mano nāsti tattvavin nāparā kalā |

ūhāpohau na kartavyau vācā tatra karoti kim ||

vāgminā guruṇā samyak kathaṁ tat-padam īyate |

tasmād uktaṁ śivenaiva sva-saṁvedyaṁ paraṁ padam ||3||

ata eva nānā-vidha-vicāra-cāturya-carcā-vismayāṅgatvād guru-caraṇa-kṛpā-tattva-mātreṇa nirupādhikatvena nirṇetuṁ śakyatvāt sva-saṁvedyam eva paramaṁ padaṁ prasiddham iti siddhāntaḥ ||4||

gurur atra samyak san-mārga-darśana-śīlo bhavati | san-mārgo yoga-mārgaḥ, tad-itaraḥ pāṣaṇḍa-mārgaḥ || tad uktam ādināthena—

yoga-mārgeṣu tantreṣu dīkṣitās tāṁś ca dūṣakāḥ |

te hi pāṣaṇḍinaḥ proktāḥ tathā taiḥ saha vāsinaḥ ||5||

yasmin darśite sati tat-kṣaṇāt sva-saṁvedya-sākṣātkāraḥ samupadyate | tato gurur evātra kāraṇam ucyate ||6||

tasmād guru-kṣaṇa-pātāt sva-saṁvedyatayā ca mahā-siddha-yogibhiḥ svakīyaṁ piṇḍaṁ nirutthānānubhavena samarasaṁ kriyate iti siddhāntaḥ ||7||

nirutthāna-prāpty-upāyaḥ kathyate—

mahā-siddha-yoginaḥ sva-svarūpatayānusandhānena nijāveśo bhavati, nijāveśān niṣpīḍita-nirutthāna-daśā-mahodayaḥ kaścij jāyate | tataḥ sac-cid-ānanda-camatkārād adbhutākāra-prakāśa-prabodho jāyate | prabodhād akhilam etad dvayādvaya-prakaṭatayā caitanya-bhāsābhāsakaṁ parātparaṁ parama-padam eva prasphuṭaṁ bhavatīti satyam ||8||

ata eva mahā-siddha-yogibhiḥ samyag guru-prasādaṁ labdhvāvadhāna-balenaikyaṁ bhajamānais tatkṣaṇāt paramaṁ padam evānubhūyate ||9||

tad-anubhava-balena svakīyaṁ siddhaṁ samyak nija-piṇḍaṁ jñātvā tam eva parama-padam ekīkṛtya tasmin pratyāvṛttyā rūḍhaivābhyantare sva-piṇḍa-siddhy-arthaṁ mahattvam anubhūyate ||10||

nija-piṇḍa-parīkṣā ca svarūpa-kiraṇānandonmeṣa-mātraṁ, yasyonmeṣasya pratyāharaṇam eva samarasa-karaṇaṁ bhavati ||11||

ata eva svakīyaṁ piṇḍaṁ mahat raśmi-puñjaṁ svenaivākāreṇa pratīyamānaṁ svānusandhānena svasminn urarīkṛtya mahā-siddha-yoginaḥ piṇḍa-siddhy-arthaṁ tiṣṭhantīti prasiddham ||12||

atha piṇḍa-siddhau veṣaḥ kathyate—

śaṅkha-mudrādhāraṇaṁ ca keśa-roma-pradhāraṇam |

amarī-pānam amalaṁ tathā mardanam utkaṭam ||13||

ekānta-vāso dīkṣā ca sandhyā japam amāyayā |

jñānaṁ bhairava-mūrtes tu tat-pūjā ca yathā-vidhi ||14||

śaṅkhā-dhmātaṁ siṁha-nādaṁ kaupīnaṁ pāduke tathā |

aṅga-vastraṁ bahir vastraṁ kambalaṁ chatram adbhutam ||15||

vetraṁ kamaṇḍaluṁ caiva bhasmanā ca tripuṇḍrakam |

kuryād etān prayatnena guru-vandana-pūrvakam ||16||

teṣāṁ piṇḍa-siddhau satyāṁ sarva-siddhayaḥ sannidhānā bhavanti ||17||

uktaṁ ca—

yasmin jñāne jagat sarvaṁ siddhaṁ bhavati līlayā |

siddhayaḥ svayam āyānti tasmāj jñeyaṁ paraṁ padam ||18||

paraṁ padaṁ ca veṣeṇa prāpyate paramārthataḥ |

deha-mūlaṁ hi veṣaṁ syāl loka-pratyaya-hetukam ||19||

loke nikṛṣṭam utkṛṣṭaṁ parigṛhya pṛthak kṛtam |

tat svadharma iti prokto yoga-mārge viśeṣataḥ ||20||

yoga-mārgāt paro mārgo nāsti nāsti śrutau smṛtau |

śāstreṣv anyeṣu sarveṣu śivena kathitaḥ purā ||21||

yogaḥ sannahanopāyo jñāna-saṅgati-yuktiṣu ||22||

loke nikṛṣṭaṁ satataṁ yaṁ vā yaṁ vā prakurvate |

taṁ vā taṁ vā varjayanti lokā jñāna-balena tu ||23||

manuṣyāṇāṁ ca sarveṣāṁ prāk-saṁskāra-vaśād iha |

śāstra-yukti-samācāraḥ krameṇa bhavati sphuṭam ||24||

evaṁ piṇḍe saṁsiddhe, jñāna-prāpty-arthaṁ tac ca parama-padaṁ mahā-siddhānāṁ mataṁ parijñāya tasminn aham-bhāve jīvātmā ca sahaja-saṁyama-sopāyādvaita-krameṇopalakṣyate ||25||

tatra sahajam iti—viśvātītaṁ parameśvaraṁ viśva-rūpeṇāvabhāsamānam iti ekam evāstīti svabhāvena yad jñānaṁ tat sahajaṁ prasiddham ||26||

saṁyama iti—sāvadhānānāṁ prasphurad-vyāparāṇāṁ nija-vṛttīnāṁ saṁyamaṁ kṛtvā ātmani dhīyate iti saṁyamaḥ ||27||

sopāyam iti | svayam eva prakāśa-mayaṁ svenaiva svātmany ekīkṛtya sadā tattvena sthātavyam ||28||

advaitam iti—akartṛtayaiva yogī nitya-tṛpto nirvikalpaḥ sadā nirutthānatvena tiṣṭhati ||29||

uktaṁ ca—

sahajaṁ svātma-saṁvittiḥ saṁyamaḥ svātma-nigrahaḥ |

sopāyaḥ svasya viśrāntir advaitaṁ paramaṁ padam ||30||

taj jñeyaṁ sad-guror vaktrāt nānyathā śāstra-koṭibhiḥ |

na tarka-śabda-vijñānān nācārād veda-pāṭhanāt ||31||

vedānta-śravaṇān naiva tattvamasy-ādi-bodhanāt |

na haṁsoccāraṇāj jīva-brahmaṇor aikya-bhāvanāt ||32||

na dhyānān na japāl līnaḥ sarvajñaḥ siddhi-pāragaḥ |

sveccho yogī svayaṁ kartā līlayā cājaro'maraḥ ||33||

avadhyo deva-daityānāṁ krīḍate bhairavo yathā |

ity evaṁ niścalo yo'sau kramād āpnoti līlayā ||34||

asādhyāḥ siddhayaḥ sarvāḥ sad-guroḥ karuṇāṁ vinā |

atas tu gurur āsevyaḥ satyam īśvara-bhāṣitam ||35||

prathame tv arogatā-siddhiḥ sarva-loka-priyo bhavet |

kāṅkṣate darśanaṁ tasya svātmārūḍhasya nityaśaḥ ||36||

kṛtārthaḥ syād dvitīye tu kurute sarva-bhāṣayā |

tṛtīye divya-dehas tu vyālair vyāghrair na bādhyate ||37||

caturthe kṣut-tṛṣā-nidrā-śīta-tāpa-vivarjitaḥ |

jāyate divya-yogīśo dūra-śrāvī na saṁśayaḥ ||38||

vāk-siddhiḥ pañcame varṣe para-kāya-praveśanam |

ṣaṣṭhe na chidyate śastrair vajra-pātair na bādhyate ||39||

vāyu-vegī kṣiti-tyāgī dūra-darśī ca saptame |

aṇimādi-guṇopetas tv aṣṭame vatsare bhavet ||40||

navame vajra-kāyaḥ syāt khecaro dikcaro bhavet |

daśame pavanād vegī yatrecchā tatra dhāvati ||41||

samyag ekādaśe varṣe sarvajñaḥ siddhi-bhāg bhavet |

dvādaśe śiva-tulyo'sau kartā hartā svayaṁ bhavet ||42||

trailokye pūjyate siddhaḥ satyaṁ śrī-bhairavo yathā ||43||

evaṁ dvādaśa-varṣeṣu siddha-yogī mahā-balaḥ |

jāyate sad-guroḥ pāda-prabhāvanān na saṁśayaḥ ||44||

anububhūṣita-yonija-viśramaṁ

sa guru-pāda-saroruham āśrayet |

tad anu saṁsaraṇāt paramaṁ padaṁ

samarasīkaraṇaṁ na ca dūrataḥ ||45||[[8]](#footnote-9)

gurukula-santānaṁ pañcadhā proktam—āī-santānaṁ, bileśvara-santānaṁ, vibhūti-santānaṁ, nātha-santānaṁ, yogīśvara-santānaṁ ceti | eṣām api santānānāṁ pṛthak pṛthak vaiśiṣṭyaṁ vartate ||46||

paramārthataḥ sarvaṁ pāñcabhautikaṁ, taj-jātāḥ puruṣāḥ | sambodha-mātraika-rūpaḥ śivaḥ | tad itarat sarvam ajñānam avyaktaṁ bhavati | tatra śivas tu jñānam ||47||

eteṣām api santānānāṁ kecit svarūpa-parāṅmkhāḥ veśa-mātra-sampannāḥ kraya-vikrayādikaṁ kurvanti, santāna-bhedaṁ praty anyo'nyam adhaḥ kurvanti, yoga-mārgaṁ dveṣayanti ||48||

rajasā ghora-saṅkalpāḥ kāmukā atimanyavaḥ |

dāmbhikāḥ māninaḥ pāpāḥ dhikurvann īśvara-priyān ||49||

sādhu-saṅgama-sac-chāstra-paramānanda-lakṣitān |

svecchācāra-vihāraika-jñāna-vijñāna-saṁyutān ||50||

yūyaṁ duṣṭā vayaṁ śiṣṭā bhraṣṭā yūyaṁ vayaṁ tathā |

evaṁ vadanti cānyonyaṁ pramohena nirantaram ||51||

pṛthvī jalaṁ tathā vahni vāyur ākāśam eva ca |

ete santānodayās te samyag eva prakīrtitāḥ ||52||

kāṭhinyaṁ cārdratā tejo dhāvanaṁ sthiratā khalu |

guṇāny etāni pañcaite santānānāṁ kramāt smṛtāḥ ||53||

brahmā viṣṇuś ca rudraś ca īśvaraś ca sadāśivaḥ |

etāś ca devatāḥ proktāḥ santānānāṁ krameṇa tu ||54||

sthūla-sūkṣma-kāraṇaṁ turyaṁ turyātītam iti pañcāvasthāḥ krameṇa lakṣyante | eteṣām api sarveṣāṁ vijñātā yaḥ sa yogī, sa siddha-puruṣaḥ, sa yogīśvareśvara iti parama-rahasyaṁ prakāśitam ||55||

ata eva samyak nija-viśrānti-kārakaṁ mahā-siddha-yoginaṁ sad-guruṁ sevayitvā samyak sāvadhānena paramaṁ padaṁ sampādya tasmin nija-piṇḍe ca piṇḍaṁ samarasa-bhāvaṁ kṛtvātyantaṁ nirutthānena sarvānanda-tattve niścalaṁ sthātavyam | tataḥ svayam eva mahā-siddho bhavatīti satyam ||56||

na vidhinaiva varṇaś ca na varjyāvarjya-kalpanā |

na bhedo nidhanaṁ kiñcin nāśaucaṁ nodaka-kriyā ||57||

yogīśvareśvarasyaiva nitya-tṛptasya yoginaḥ |

cit-svātma-suha-viśrānti-bhāva-labdhasya puṇyataḥ ||58||

samyak svabhāva-vijñānāt kramābhyāsān na cāsanāt |

na vairāgyān na nairāśyān nāhārāt prāṇa-dhāraṇāt ||59||

na mudrā-dhāraṇād yogān na mauna-karma-samāśrayāt |

na viraktau vṛthāyāsān na kāya-kleśa-dhāraṇāt ||60||

na devārcanāśrayād bhaktyā nāśramāṇāṁ ca pālanāt |

na ṣaḍ-darśana-keśādi-dhāraṇān na ca muṇḍanāt ||61||

na japān na tapo-dhyānān na yajñāt tīrtha-sevanāt |

nānantopāya-yatnebhyaḥ prāpyate paramaṁ padam ||62||

etāni sādhanāni sarvāṇi daihikāni parityājya parama-pade'daihie sthīyate siddha-puruṣair iti ||63||

tat katham ? guru-dṛk-pātanāt prāyo dṛḍhānāṁ satya-vādināṁ sā sthitir jāyate ||64||

kathanāc chakti-pātād vā yad vā pādāvalokanāt |

prasādāt sva-guroḥ samyak prāpyate paramaṁ padam ||65||

ata eva śivenoktaṁ—

na guror adhikaṁ na guror adhikaṁ na guror adhikaṁ na guror adhikam |

śiva-śāsanataḥ śiva-śāsanataḥ śiva-śāsanataḥ śiva-śāsanataḥ ||66||

vāṅ-mātrād vātha dṛk-pātād yaḥ karoti ca tatkṣaṇāt |

prasphuṭaṁ śāmbhavaṁ vedyaṁ sva-saṁvedyaṁ paraṁ padam ||67||

karuṇā-khaḍga-pātena cchittvā pāśāṣṭakaṁ śiśoḥ |

samyag ānanda-janakaḥ sad-guruḥ so'bhidhīyate ||68||

nimiṣārdhārdha-pātād vā dṛk-pātāvalokanāt |

svātmānaṁ sthiram ādhatte tasmai śrī-gurave namaḥ ||69||

nānā-vikalpa-viśrāntiṁ kathayā kurute tu yaḥ |

sad-guruḥ sa tu vijñeyo na tu mithyā viḍambakaḥ ||70||

gurur iti | gṛṇāti śaṁ samyak caitanya-viśrāntim upadiśati | viśrāntyā svayam eva parātparaṁ parama-padam eva prasphuṭaṁ bhavati, tatkṣaṇāt sākṣātkāro bhavati ||71||

ata eva mahā-siddhānāṁ mate proktam | vāṅ-mātreṇa vā dṛk-pāta-mātreṇa vā samyag-avalokanena vā tatkṣaṇān muhur viśrānti-yuktaṁ karotīti yaḥ sa sad-gurur bhavati | no cen nija-viśrāntiṁ vinā piṇḍa-padayoḥ samarasa-karaṇaṁ ca bhavatīti siddhāntaḥ | tasmān nija-viśrānti-kārakaḥ sad-gurur abhidhīyate, nānyaḥ || punar vāg-ādi-śāstra-dṛṣṭyānumānatas tarka-mudrayā bhrāmako gurus tyājyaḥ ||72||

jñāna-hīno gurus tyājyaḥ mithyā-vādī viḍambakaḥ |

sva-viśrāntiṁ na jānāti pareṣāṁ sa karoti kim ||73||

śilayā kiṁ paraṁ pāraṁ śilā-saṅghaḥ pratāryate |

svayaṁ tīrṇo bhaved yo'sau parān nistārayaty alam ||74||

vikalpa-sāgarād ghorāc cintā-kallola-dustarāt |

prapañca-vāsanā-duṣṭa-grāha-jāla-samākulāt ||75||

vāsanā-laharī-vegād yaḥ svaṁ tārayituṁ kṣamaḥ |

svasthenaivopadeśena nirutthānena tatkṣaṇāt ||76||

tārayaty eva dṛk-pātāt kathanād vā vilokanāt |

tārite sva-padaṁ dhatte sva-sva-madhye sthiro bhavet ||77||

tataḥ sa mucyate śiṣyo janma-saṁsāra-bandhanāt |

parānanda-mayo bhūtvā niṣkalaḥ śivatāṁ vrajet ||78||

kulānāṁ koṭi-koṭīnāṁ tārayaty eva tatkṣaṇāt |

atas taṁ sad-guruṁ sākṣāt trikālam abhivandayet ||79||

sarvāṅga-praṇipātena stuvan nityaṁ guruṁ bhajet |

bhajanāt sthairyam āpnoti sva-svarūpa-mayo bhavet ||80||

kim atra bahunoktena śāstra-koṭi-śatena ca |

durlabhā citta-viśrāntir vinā guru-kṛpāṁ parām ||81||

citta-viśrānti-labdhānāṁ yogināṁ dṛḍha-cetasām |

sva-sva-madhye nimagnānāṁ nirutthānaṁ viśeṣataḥ ||82||

nimiṣāt prasphuṭaṁ bhāti durlabhaṁ paramaṁ padam |

yasmin piṇḍo bhavel līnaḥ sahasā nātra saṁśayaḥ ||83||

saṁvit-kriyā-vikaraṇodaya-cid-vilāsa-

viśrāntim eva bhajatāṁ svayam eva bhāti |

graste sva-vega-nicaye pada-piṇḍam aikyaṁ

satyaṁ bhavet sama-rasaṁ guru-vatsalānām ||84||

|| iti gorakṣa-nātha-kṛtau siddha-siddhānta-paddhatau piṇḍa-padayoḥ samarasa-karaṇaṁ nāma pañcamopadeśaḥ ||

—o)0(o—

(6)

### ṣaṣṭha upadeśaḥ

## avadhūta-yogi-lakṣaṇam

atha avadhūta-yogi-lakṣaṇaṁ kathyate | atha avadhūta-yogī nāma kaḥ ? ity apekṣāyām āha—yaḥ sarvān prakṛti-vikārān avadhunotīty avadhūtaḥ | yogo'syāstīti yogī |

dhuñ kampane iti dhātuḥ | kampanārthe vartate | kampanaṁ cālanam | deha-prapañcādiṣu viṣayeṣu saṅgataṁ manaḥ parigṛhya tebhyaḥ pratyāhṛtya svadhāma-mahimni parilīna-cetāḥ prapañca-śūnyaḥ ādi-madhyānta-nidhana-bheda-varjitaḥ |

ya-kāro vāyu-bījaṁ syād ra-kāro vahni-bījakam |

tayor bheda oṁkāraś cid-ākāraḥ prakīrtitaḥ ||2||

tad etad vyakta ucyate—

kleśa-pāśa-taraṅgāṇāṁ kṛntanena vimuṇḍanam |

sarvāvasthā-vinirmuktaḥ so'vadhūto'bhidhīyate ||3||

nija-smara-vibhūtir yo yogī svāṅge vibhūṣitaḥ |

ādhāre yasya vā rūḍhaḥ so'vadhūto'bhidhīyate ||4||

loka-madhye sthirāsīnaḥ samasta-kalanojjhitaḥ |

kaupīnaṁ kharparo'dainyaṁ so'vadhūto'bhidhīyate ||5||

śaṁ mukhaṁ khaṁ paraṁ brahma śaṅkhaṁ saṅghaṭṭanād bhavet |

siddhāntaṁ dhāritaṁ yena so'vadhūto'bhidhīyate ||6||

pādukā pada-saṁvittir mṛga-tvak syād anāhatā |

śailī yasya parā saṁvit so'vadhūto'bhidhīyate ||7||

mekhalā nivṛtir nityaṁ sva-svarūpaṁ kaṭāsanam |

nivṛttiḥ ṣaḍ-vikārebhyaḥ so'vadhūto'bhidhīyate ||8||

cit-prakāśa-parānando yasya vai kuṇḍala-dvayam |

japa-mālākṣa-viśrāntiḥ so'vadhūto'bhidhīyate ||9||

yasya dhairya-mayo daṇḍaḥ parākāśaṁ ca kharparam |

yoga-paṭṭaṁ nijā śaktiḥ so'vadhūto'bhidhīyate ||10||

bhedābhedau svayaṁ bhikṣāṁ kṛtvā svāsvādane rataḥ |

jāraṇāt tan-mayī-bhāvaḥ so'vadhūto'bhidhīyate ||11||

acitye nija-dig-deśe svāntaraṁ yas tu gacchati |

eka-deśāntarīyo yaḥ so'vadhūto'bhidhīyate ||12||

sva-piṇḍam amaraṁ kartum anantām amarīṁ ca yaḥ |

svayam eva pibed etāṁ so'vadhūto'bhidhīyate ||13||

acintyā vajravad gāḍhā vāsanāmala-saṅkulā |

sā vajrī bhakṣitā yena so'vadhūto'bhidhīyate ||14||

āvartayati yaḥ samyak sva-sva-madhye svayaṁ sadā |

samatvena jagad vetti so'vadhūto'bhidhīyate ||15||

svātmānam avagacched yaḥ svātmany evāvatiṣṭhate |

anutthānamayaḥ samyak so'vadhūto'bhidhīyate ||16||

anutthādhāra-sampannaḥ para-viśrānti-pāragaḥ |

dhṛti-cinmaya-tattvajñaḥ so'vadhūto'bhidhīyate ||17||

avyaktaṁ vyaktam ādhatte vyaktaṁ sarvaṁ grasaty alam |

sa satyaṁ svāntare san yāh so'vadhūto'bhidhīyate ||18||

avabhāsātmako bhāsaḥ sva-prakāśe susaṁsthitaḥ |

līlayā ramate loke so'vadhūto'bhidhīyate ||

kvacid bhogī kvacit tyāgī kvacin nagno digambaraḥ[[9]](#footnote-10) |

kvacid rājā kva cācārī so'vadhūto'bhidhīyate ||19||

evaṁvidha-nānā-saṅketa-sūcako nitya-prakāśe vastuni nija-svarūpī sarveṣāṁ siddhānta-darśanānāṁ sva-svarūpa-darśane samyak sad-bodhako'vadhūto yogīty abhidhīyate | sa sad-gurur bhavati, yataḥ sarva-darśanānāṁ sva-svarūpa-darśane samanvayaṁ karoti so'vadhūta-yogī syāt ||20||

atyāśramī ca yogī ca jñānī siddhaś ca suvrataḥ |

īśvaraś ca tathā svāmī dhanyaḥ śrī-sādhur eva ca ||21||

jitendriyaś ca bhagavān sa sudhīḥ kovido budhaḥ |

cārvākaś cārhatś ceti tathā bauddhaḥ prakāśavit ||22||

tārkikaś ceti sāṅkhyaś ca tathā mīmāṁsako viduḥ |

devatety-ādi-vidvadbhiḥ kīrtitaḥ śāstra-koṭibhiḥ ||23||

ātmeti paramātmeti jīvātmeti punaḥ svayam |

asti tattvaṁ paraṁ sākṣāc chiva-rudrādi-saṁjñitam ||24||

śarīra-padma-kuhare yat sarveṣām avasthitam |

tad avaśyaṁ mahā-pāśāc cheditavyaṁ mumukṣubhiḥ ||25||

brahmā viṣṇuś ca rudraś ca so'kṣaraḥ paramaḥ svarāṭ |

sa eva indraḥ sa prāṇaḥ sa kālāgniḥ sa candramāḥ ||26||

sa eva sūryaḥ sa śivaḥ sa eva paramaḥ śivaḥ |

sa eva yoga-gamyas tu sāṅkhya-śāstra-parāyaṇaiḥ ||27||

sa eva karma ity uktaḥ karma-mīmāṁsakair api |

sarvatra sat-parānanda ity ukto vaidikair api ||28||

vyavahārair ayaṁ bhedaḥ tasmād ekasya nānyathā ||29||

mud mode tu rā dāne jīvātma-paramātmanoḥ |

ubhayor aikya-saṁvittir mudreti parikīrtitā ||30||

modante deva-saṅgāś ca dravante'sura-rāśayaḥ |

mudreti kathitā sākṣāt sadā bhadrārtha-dāyinī ||31||

asmin mārge'dīkṣitā ye sadā saṁsāra-rāgiṇaḥ |

te hi pāṣaṇḍinaḥ proktāḥ saṁsāra-paripelavaḥ ||32||

avadhūta-tanur yogī nirākāra-pade sthitaḥ |

sarveṣāṁ darśanānāṁ ca sva-svarūpaṁ prakāśate ||33||

tatra brāhmaṇeṣu brahmacaryāśramam āha—

sarvato bharitākāraṁ nija-bodhena bṛṁhitam |

carate brahma-vidyas tu brahmacārī sa kathyate ||34||

gṛhiṇī pūrṇatā nityā gehaṁ vyoma sadācalam |

yas tayā nivasaty atra gṛhasthaḥ so'bhidhīyate ||35||

sadāntaḥ-prasthito yo'sau sva-prakāśamaye vane |

vānaprasthaḥ sa vijñeyo na vane mṛgavac caram ||36||

paramātmātha jīvātmā ātmany eva sphuraty alam |

tasmin nyastaḥ sadā yena saṁnyāsī so'bhidhīyate ||37||

māyā-karma-kalā-jālam aniśaṁ yena daṇḍitam |

acalo nagavad bhāti **tridaṇḍī** so'bhidhīyate ||38||

ekaṁ nānāvidhākāram asthiraṁ cañcalaṁ sadā |

tac-cittaṁ daṇḍitaṁ yena **eka-daṇḍī** sa kathyate ||39||

śuddhaṁ śāntaṁ nirākāraṁ parānandaṁ sadoditam |

taṁ śivaṁ yo vijānāti **śuddha-śaivo** bhavet tu saḥ ||40||

santāpayati dīptāni svendriyāṇi ca yaḥ sadā |

**tāpasaḥ** sa tu vijñeyo na ca go-bhasma-dhārakaḥ ||41||

kriyā-jālaṁ paśuṁ hatvā patitvaṁ pūrṇatāṁ gatam |

yas tiṣṭhet paśu-bhāvena sa vai **pāśupato** bhavet ||42||

parānanda-mayaṁ liṅgaṁ nija-pīṭhe sadācale |

tal-liṅgaṁ pūjitaṁ yena sa vai **kālamukho** bhavet ||43||

vilayaṁ sarva-tattvānāṁ kṛtvā sanhāryate sthiram |

sarvadā yena vīreṇa liṅgadhārī bhavet tu saḥ ||44||

antakādīni tattvāni tyaktvā nagno digambaraḥ |

yo nirvāṇa-pade līnaḥ sa **nirvāṇa-paro** bhavet ||45||

sva-svarūpātmakaṁ jñānaṁ sa-mantraṁ tat-prapālitam |

ananyatvaṁ sadā yena sa vai **kāpāliko** bhavet ||46||

mahā-vyāpti-paraṁ tattvam ādhārādheya-varjitam |

tad vrataṁ dhāritaṁ yena sa bhaved vai **mahāvrataḥ** ||47||

kulaṁ sarvātmakaṁ piṇḍam akulaṁ sarvato-mukham |

tayor aikya-padaṁ śaktir yas tāṁ veda sa **śaktibhāk** ||48||

kaulaṁ sarva-kalā-grāsaḥ sa kṛtaḥ satataṁ yayā |

tāṁ śaktiṁ yo vijānāti śakti-jñānī sa kathyate ||

jñātvā kulākulaṁ tattvaṁ sa-krameṇa krameṇa tu |

sva-prakāśa-mahā-śaktyā tataḥ śakti-padaṁ labhet ||49||

mado madyaṁ matir mudrā māyā mīnaṁ manaḥ palam |

mūrchanaṁ maithunaṁ yasya tenāsau **śākta** ucyate ||50||

yayā bhāsa-sphurad-rūpaṁ kṛtaṁ caiva sphuṭaṁ balāt |

tāṁ śaktiṁ yo vijānāti śāktaḥ so'trābhidhīyate ||51||

yaḥ karoti nirutthānaṁ kartṛ-cit prasaret sadā |

tad viśrāntis tayā śaktyā śāktaḥ so'trābhidhīyate ||52||

vyāpakatve paraṁ sāraṁ yad viṣṇor ādyam avyayam |

viśrānti-dāyakaṁ dehe taj jñātvā vaiṣṇavo bhavet ||53||

bhāsvat-svarūpo yo bhedād bhedābheda-bhavojjhitaḥ |

bhāti dehe sadā yasya sa vai bhāgavato bhavet ||54||

yo vetti vaiṣṇavaṁ bhedaiḥ sarvāsarva-mayaṁ nijam |

prabuddha sarva-dehasthaṁ bheda-vādī bhavet tu saḥ ||55||

pañcānām akṣayā hāniḥ pañcatvaṁ rātrir ucyate |

tāṁ rātriṁ yo vijānāti sa bhavet pāñcarātrikaḥ ||56||

yena jīvanti jīvā vai muktiṁ yānti ca tatkṣaṇāt |

sa jīvo vidito yena sadājīvī sa kathyate ||57||

yaḥ karoti sadā prītiṁ prasanne puruṣe pare |

śāmitānīndriyāṇy eva sāttvikaḥ so'bhidhīyate ||58||

sarvākāraṁ nirākāraṁ nirnimittaṁ nirañjanam |

sūkṣmaṁ haṁsaṁ ca yo vetti sa bhavet sūkṣma-sāttvikaḥ ||59||

satyam ekam ajaṁ nityam anantaṁ cākṣayaṁ dhruvam |

jñātvā yas tu vaded dhīraḥ satyavādī sa kathyate ||60||

jñāna-jñeya-mayābhyāṁ tu yoginaḥ sva-svabhāvataḥ |

kalaṅkī sa tu vijñeyo vyāpakaḥ puruṣottamaḥ ||61||

mukti-cāre matir yā vai vyāpikā sva-prakāśikā |

eṣā jñānavatī yasya jñātāsau sāttviko bhavet ||62||

kṣapaṇaṁ citta-vṛttīnāṁ rāga-dveṣa-viluṇṭhanam |

kurute vyomavan nagno yo'sau kṣapaṇako bhavet ||63||

prasaraṁ bhāsate śaktiḥ saṅkocaṁ bhāsate śivaḥ |

tayor yogasya kartā yaḥ sa bhavet siddha-yogi-rāṭ ||64||

viśvātītaṁ yathā viśvam ekam eva virājate |

saṁyogena sadā yas tu siddha-yogī bhavet tu saḥ ||64||

sarvāsāṁ nija-vṛttīnāṁ prasṛtir bhajate layam |

sa bhavet siddha-siddhānte siddha-yogī mahā-balaḥ ||65||

udāsīnaḥ sadā śāntaḥ svastho'ntar-nija-bhāsakaḥ |

mahānanda-mayo dhīraḥ sa bhavet siddha-yogi-rāṭ ||66||

paripūrṇaḥ prasannātmā sarvāsarva-padoditaḥ |

viśuddho nirbharānandaḥ sa bhavet siddha-yogi-rāṭ ||67||

gate na śokaṁ vibhave na vāñchā

prāpte ca harṣaṁ na karoti yogī |

ānanda-pūrṇo nija-bodha-līno

na bādhyate kāla-pathena nityam ||68||

evaṁ sarva-siddhānta-darśanānāṁ pṛthak pṛthag bhūtānām api brahmaṇi samanvaya-sūcana-śīlopadeśakartāvadhūta eva sad-guruḥ praśasyate | eṣām upadeśānāṁ pṛthak pṛthak sūcitānāṁ jāyate yatra viśrāntiḥ sā viśrāntir abhidhīyate ||69||

līnatā ca svayaṁ yāti nirutthāna-camatkṛteḥ |

yato nirutthāna-mayāt so'yaṁ syād avadhūta-rāṭ ||70||

tasmāt taṁ sad-guruṁ sākṣād vandayet pūjayet sadā   
samyak siddha-padaṁ dhatte tatkṣaṇāt svātma-bhāsitam ||71||

na vandanīyās te kāṣṭhā darśana-bhrānti-kārakāḥ |

varjayet tān gurūn dūre dhīraḥ siddha-matāśrayaḥ ||72||

para-pakṣa-nirāsaṁ karoti—

vedāntī bahu-tarka-karkaśa-matir grastaḥ paraṁ māyayā

bhāṭṭāḥ karma-phalākulā hata-dhiyo dvaitena vaiśeṣikāḥ |

anye bheda-ratā viṣāda-vikalāḥ sat[[10]](#footnote-11)-tattvato-vañcitās

tasmat siddha-mataṁ svabhāva-samayaṁ dhīraḥ paraṁ saṁśrayet ||73||

saṁkhyā vaiṣṇava vaidikā vidhi-parāḥ sannyāsinas tāpasāḥ

saurā vīra-parā prapañca-niratā bauddhā jināḥ śrāvakāḥ |

ete kaṣṭa-ratā vṛthā-patha-gatāḥ sat-tattvato vañcitās

tasmāt siddha-mataṁ svabhāva-samayaṁ dhīraḥ paraṁ saṁśrayet ||74||[[11]](#footnote-12)

ācāryā bahu-dīkṣitā huti-ratā nagna-vratās tāpasā

nānā-tīrtha-niṣevakā japa-parā mauna-sthitā nityaśaḥ |

ete te khalu duḥkha-bhāra-niratāḥ sat-tattvato vañcitās

tasmāt siddha-mataṁ svabhāva-samayaṁ dhīraḥ sadā saṁśrayet ||75||

ādau recaka-pūraka-kumbhaka-vidhau nāḍī yathā śodhitaṁ

kṛtvā hṛt-kamalodare tu sahasā cittaṁ mahā-mūrcchitam |

paścād avyayam akṣaraṁ para-kule coṅkāra-dīpāṅkure

ye paśyanti samāhitena manasā teṣāṁ na nityaṁ padaṁ

tasmāt siddha-mataṁ svabhāva-samayaṁ dhīraḥ paraṁ saṁśrayet[[12]](#footnote-13) ||76||

cārvākāś caturāś ca tarka-nipuṇā dehātma-vāde ratāḥ

te sarve na taranti duḥsahataraṁ ye te paraṁ sāttvikāḥ |

te sarve prabhavanti ye ca yavanāḥ pāpe ratā nirdayāḥ

teṣām aihikam alpam eva phaladaṁ tattvaṁ na mokṣa-pradam ||77||

śrī-haṭṭe mastakānte tripuṭa-puṭa-bile brahma-randhre lalāṭe

bhrū-netre nāsikāgre śravaṇa-patha-rave ghaṇṭikā rājadante |

kaṇṭhe hṛn-nābhi-madhye tri-kamala-kuhare coḍḍiyāne ca pīṭhe

evaṁ ye sthāna-lagnāḥ parama-padam aho nāsti teṣāṁ niruttham ||78||

gollāṭe dīpti-puñje pralaya-śikhi-nibhe siddha-jālandhare vā

śṛṅgāṭe jyotir ekaṁ taḍid iva taralaṁ brahma-nāḍy-antarāle |

bhālānte vidyud-ābhaṁ tad-upari śikhare koṭi-mārtaṇḍa-caṇḍe

ye nityaṁ bhāvayante parama-padam aho nāsti teṣāṁ niruttham ||79||

liṅgād daṇḍāṅkurāntar-mana-pavana-gamāt brahma-nāḍy-ādi-bhedaṁ

kṛtvā binduṁ nayantaḥ parama-pada-guhāṁ śaṅkha-garbhodarordhvam |

tatrāntar-nāda-ghoṣaṁ gagana-guṇa-mayaṁ vajra-daṇḍī-krameṇa

ye kurvantīha kaṣṭāt parama-padam aho nāsti teṣāṁ niruttham ||80||

samyak cālana-dohanena satataṁ dīrghīkṛtāṁ lambikāṁ

tāṁ tālv-abhyantara-veśitāṁ ca daśama-dvārodare sandhinīm |

nītvā madhyama-sandhi-saṅghaṭa-ghaṭāt prāptāṁ śiro-deśataḥ

pītvā ṣaḍvidha-pānakā bhajanaṁ vāñchanti ye mohitāḥ ||81||

guhyāt paścima-pūrva-mārgam ubhayaṁ ruddhvānilaṁ madhyamaṁ

nītvā dhyāna-samādhi-lakṣa-karaṇair nānāsanābhyāsanaiḥ |

prāṇāpāna-samāgamena satataṁ haṁsodare saṅghaṭāḥ

evaṁ ye'pi bhajanti te bhava-jale majjanty aho duḥkhitāḥ ||82||

śaktyākuñcanam agni-dīpti-karaṇaṁ tv ādhāra-sampīḍanāt

sthānāt kuṇḍalinī-prabodhanam ataḥ kṛtvā tato mūrdhani |

nītvā pūrṇa-giriṁ nipātanam adhaḥ kurvanti tasyāś ca ye'

khaṇḍa-jñāna-ratās tu te nija-padaṁ teṣāṁ hi dūre padam ||83||

bandhaṁ bhedaṁ ca mudrāṁ gala-bila-cibukābaddha-mārgeṣu vahniṁ

candrārkau sāmarasyaṁ śama-dama-niyamān nāda-binduṁ kalānte |

ye nityaṁ melayante hy anubhava-manasāpy unmanīyoga-yuktās

te lokān bhrāmayante nija-sukha-vimukhāḥ karma-duḥkhādhva-bhājaḥ ||84||

aṣṭāṅgaṁ yoga-mārgaṁ kula-puruṣa-mataṁ ṣaṇmukhī-cakra-bhedaṁ

ūrdhvādho vāyu-madhye ravi-kiraṇa-nibhaṁ sarvato vyāpti-sāram |

dṛṣṭyā ye vīkṣayante tarala-jala-samaṁ nīla-varṇaṁ nabho vā

evaṁ ye bhāvayante nigadita-matayas te'pi hā kaṣṭa-bhājaḥ ||85||

ādau dhāraṇa-śaṅkha-dhāraṇam ataḥ kṛtvā mahā-dhāraṇaṁ

sampūrṇaṁ pratidhāraṇaṁ vidhi-balāt dṛṣṭiṁ tathā nirmalām |

ardholī bahulīha vāsanam atho ghaṇṭī vasantolikā

ye kurvanti ca kārayanti ca sadā bhrāmyanti khidyanti te ||86||

śaṅkha-kṣālanam antaraṁ rasanayā tālvoṣṭhanāsārasaṁ

vānter ullaṭanaṁ kavāṭam amarī-pānaṁ tathā kharparī |

vīrya-drāvitam ajaṁ punar aho grāsaṁ pralepaṁ ca vā

ye kurvanti jaḍās tu te na hi phalaṁ teṣāṁ tu siddhāntajam ||87||

ghaṇṭākohala-kālamardala-mahā-bherī-ninādaṁ yadā

samyaṅ nādam anāhata-dhvani-mayaṁ śṛṇvanti caitādṛśam |

piṇḍe sarva-gataṁ nirantaratayā brahmāṇḍa-madhye'pi vā

teṣāṁ siddha-padaṁ tataḥ samucitaṁ naivaṁ paraṁ labhyate ||88||

vairāgyāt tṛṇa-śāka-palvala-jalaṁ kandaṁ phalaṁ mūlakaṁ

bhuñjante'tha vane vasanti satataṁ vānyaṁ ca deśāntaram |

bālonmatta-piśāca-mūka-jaḍavat ceṣṭāś ca nānā-vidhā

ye kurvanti padaṁ vinā mati-balād bhraṣṭā vimuhyanti te ||89||

kanthā-darśanam adbhutaṁ bahuvidhaṁ bhikṣāṭanaṁ nāṭakaṁ

bhasmoddhūlanam aṅga-karkaśataraṁ kṛtvātha varṣaṁ tvaret |

kṣetraṁ kṣetram aṭanti durgamataraṁ chittvātha sarvendriyaṁ

no vindanti paraṁ padaṁ guru-mukhād garveṇa kaṣṭāś ca te ||90||

vāṇīṁ ye ca caturvidhāṁ svaracitāṁ siddhaiś ca vā nirmitāṁ

gāyatrī-caturāś ca pāṭha-niratā vidyā-vivāde ratāḥ |

no vindanti tad-artham ātma-sadṛśaṁ khidyanti mohād balād

daṇḍaiḥ kartari-śūla-cakra-laguḍair bhaṇḍāś ca duṣṭāś ca ye ||91||

evaṁ śunyādi-śūnyaṁ parama-para-padaṁ pañca-śūnyādi-śūnyaṁ

vyomātītaṁ hy anādyaṁ nija-kulam akulaṁ cādbhutaṁ viśva-rūpam |

ayaktaṁ cāntarālaṁ nirudayam aparaṁ bhāsa-nirnāmam aikyaṁ

vāṅ-mātrad bhāsayanto bahuvidha-manaso vyākulā bhrāmitās te ||92||

ājñā-siddhi-karaṁ sadā samucitaṁ sampūrṇam ābhāsakaṁ

piṇḍe sarvagataṁ vidhānam alaṁ siddhānta-sāraṁ varam |

bhrānter nirharaṇaṁ sukhātisukhadaṁ kālāntakaṁ śāśvataṁ

tan nityaṁ kalanojjhitaṁ guru-mayaṁ jñeyaṁ nirutthaṁ padam ||93||

ātmeti paramātmeti jīvātmeti vicāraṇe |

tryaāṇām aikya-sambhūtiḥ ādeśa iti kīrtitaḥ ||94||

ādeśa iti sad-vāṇīṁ sarva-dvandva-kṣayāpahām |

yo yoginaṁ prativadet sa yāty ātmanā aiśvaram ||95||

āśā-dahanaṁ bhasitaṁ kuṇḍala-yugalaṁ vicāra-santoṣaḥ |

kaupīnaṁ sthira-cittaṁ kharparam ākāśam ātmano bhajanam ||96||

etac chāstraṁ mahā-divyaṁ rahasyaṁ pāramaiśvaram |

siddhāntaṁ sarva-sārasvaṁ nānā-saṅketa-nirṇayam ||97||

siddhānāṁ prakaṭaṁ siddhaṁ sadyaḥ pratyaya-kārakam |

ātmānanda-karaṁ nityaṁ sarva-sandeha-nāśanam ||98||

na deyaṁ para-śiṣyebhyo nānyeṣāṁ sannidhau paṭhet |

na snehān na balāl lobhān na mohān nānṛtāc chalāt ||99||

na maitrī-bhāvanād dānān na saundaryān na cāsanāt |

putrasyāpi na dātavyaṁ guru-śiṣya-kramaṁ vinā ||100||

satyavanto dayā-cittā dṛḍha-bhaktāḥ sadācalāḥ |

nistaraṅgā mahā-śāntāḥ sadājñāna-prabodhakāḥ ||101||

bhaya-dainya-ghṛṇā-lajjā-tṛṣṇāśā-śoka-varjitāḥ |

ālasya-mada-mātsarya-dambha-māyā-cchalojjhitāḥ ||102||

ahaṅkāra-mahāmoha-rāga-dveṣa-parāṅmukhāḥ |

krodhecchā-kāukāsūyā-bhrānti-lobha-vivarjitāḥ ||103||

nispṛhā nirmalā dhīrāḥ sadādvaita-pade ratāḥ |

tebhyo deyaṁ prayatnena dhūrtānāṁ gopayet sadā ||104||

ninakā ye durācārāś cumbakāḥ guru-talpagāḥ |

nāstikā ye śaṭhāḥ krūrā vidyā-vāḍa-ratās tathā ||105||

yogācāra-paribhraṣṭāḥ nidrā-kalahayoḥ priyāḥ |

sva-sva-kāryaṁ parā-niṣṭhāḥ guru-kāryeṣu nispṛhāḥ ||106||

etān vivarjayed dūre śiṣyatvena gatān api ||107||

sac-chāstraṁ siddha-mārgaṁ ca siddha-siddhānta-paddhatim |

na deyaṁ sarvadā tebhyo yadīcchec cira-jīvanam ||108||

gopanīyaṁ prayatnena taskarebhyo dhanaṁ yathā |

teṣāṁ yo bodhayet mohād aparīkṣita-manda-dhīḥ ||109||

na hi muktir bhavet tasya sadā duḥkhena sīdataḥ |

khecarī bhūcarī yogī śākinī ca niśācarī ||110||

eteṣām adbhutaṁ śāpaḥ siddhānāṁ bhairavasya ca |

mastake tasya patati tasmād yatnena rakṣayet ||111||

guru-pādāmbuja-sthāya parīkṣya pravadet sadā |

kuto duḥkhaṁ ca bhītiś ca tattvajñasya mahātmanaḥ ||112||

kṛpayaiva pradātavyaṁ sampradāya-pravṛttaye |

sampradāya-pravṛttir hi sarveṣāṁ sammatā yataḥ ||113||

māyā-śaṅkara-nāthāya natvā siddhānta-paddhatim |

likhitvā yaḥ paṭhed bhaktyā sa yāti paramāṁ gatim ||114||

vidadhātv artha-nicayaṁ bhaktānugraha-mūrtimat |

smarānanda-paraṁ ceto gaṇapaty-abhidhaṁ mahaḥ ||115||

iti śrī-gorakṣanātha-kṛtau siddha-siddhānta-paddhatau

avadhūta-yogi-lakṣaṇaṁ ṣaṣṭhopadeśaḥ ||6||

|| samāpto'yaṁ granthaḥ ||

1. meru-daṇḍa-mārgeṇa (Reading found in L edition of GŚ, page 78). [↑](#footnote-ref-2)
2. hṛdaye prāṇa-vāyuḥ, ucchvāsa-niḥśvāsa-kārako, ha-kāra-sa-kārātmakaś ca | gude tv apāna-vāyuḥ, recakaḥ kumbhakaś ca | nābhau samāna-vāyuḥ, dīpakaḥ pācakaś ca | kaṇṭhe vyāna-vāyuḥ, śoṣaṇāpyāyana-kārakaś ca | tālau udāna-vāyuḥ, grasana-vamana-jalpa-kārakaś ca | nāga-vāyuḥ sarvāṅga-vyāpakaḥ, mocakaś cālakaś ca | kūrma-vāyuḥ cakṣuṣor unmeṣa-kārakaś ca | kṛkala udgārakaḥ kṣut-kārakaś ca | devadatto mukhe vijṛmbhakaḥ | dhanañjayo nādo ghoṣakaḥ || iti pāṭhāntaram. [↑](#footnote-ref-3)
3. iyaṁ paṅktiḥ haridvāra-pratilipyāṁ nāsti. [↑](#footnote-ref-4)
4. iyaṁ paṅktiḥ haridvāra-pratilipyāṁ nāsti. [↑](#footnote-ref-5)
5. tathā coktam eva rūlake iti pūnā-saṁskaraṇa-pāṭhaḥ. [↑](#footnote-ref-6)
6. iyaṁ paṅktiḥ haridvāra-pratilipyāṁ nāsti. [↑](#footnote-ref-7)
7. iyaṁ paṅktiḥ haridvāra-pratilipyāṁ nāsti. [↑](#footnote-ref-8)
8. This verse is not in the Pune edition. [↑](#footnote-ref-9)
9. piśācavat iti pāṭhāntaram. [↑](#footnote-ref-10)
10. vikalās te [↑](#footnote-ref-11)
11. śaivāḥ pāśupatā mahā-vrata-dharā kālāmukhā jaṅgamāḥ

    śāktāḥ kaula-kulākulārcana-ratāḥ kāpālikāḥ śāmbhavāḥ |

    ete kṛtrima-mantra-tantra-niratāḥ sat-tattvato vañcitās

    tasmāt siddha-mataṁ svabhāva-samayaṁ dhīraḥ paraṁ saṁśrayet || ity adhikaḥ ślokaḥ kvacid dṛśyate. [↑](#footnote-ref-12)
12. This line does not belong in this verse. [↑](#footnote-ref-13)